2. ปัจจัยความเสี่ยง

2.1 ผลกระทบจากความไม่สงบทางการเมือง, ปัจจัยเศรษฐกิจมหภาคและภัยธรรมชาติ

ในรอบหลายปีที่ผ่านมา
อุตสาหกรรมโรงพยาบาลของประเทศไทยได้รับผลกระทบจากปัจจัยหลากหลาย
ที่ส่งผลต่อการหดตัวของภาวะเศรษฐกิจโลกและเศรษฐกิจภายในประเทศ ไม่ว่าจะเป็น
ความไม่สงบทางการเมืองในประเทศ โรคระบาด และภัยธรรมชาติ สำหรับในปี 2555 ที่ผ่านมานั้น
เศรษฐกิจไทยสามารถขยายตัวได้ดีจากการฟื้นฟูภาคอุตสาหกรรมที่ประสบปัญหาอุทกภัยในปลายปี
2554 ประกอบกับใช้นโยบายกระตุ้นเศรษฐกิจของภาครัฐ และการบริโภคภายในประเทศ
แต่อย่างไรก็ดี ภาพรวมของเศรษฐกิจโลกยังไม่สดใสนัก
ปัญหาหนี้ในสหภาพยุโรปยังไม่น่าจะจบในเร็ววัน และอาจทำให้เกิดความผันผวนของเศรษฐกิจไทยได้

เพื่อเป็นการลดความเสี่ยงที่อาจจะเกิดขึ้น
และเพื่อไม่ให้บริษัทต้องพึ่งพิงรายได้จากผู้ป่วยชาวต่างชาติในสัดส่วนที่มากเกินไป
บริษัทได้รักษาสัดส่วนจำนวนผู้ป่วยไทยและต่างชาติให้มีความสมดุลกัน โดยในปีที่ผ่านมา
มีการจัดกิจกรรมทางการตลาดที่เน้นตลาดในประเทศมากยิ่งขึ้น
ควบคู่ไปกับการทำการตลาดสำหรับผู้ป่วยชาวต่างชาติ

2.2 ภาวะการแข่งขันที่รุนแรงขึ้นของโรงพยาบาลเอกชนชั้นนำ

โรงพยาบาลเอกชนทั้งในและต่างประเทศมีการพัฒนาการให้บริการอย่างต่อเนื่อง
ส่งผลให้การแข่งขันของโรงพยาบาลเอกชนมีความรุนแรงมากขึ้นอย่างต่อเนื่อง
ความเสี่ยงที่บริษัทจะสูญเสียลูกค้าไปให้แก่โรงพยาบาลอื่นๆ จึงมีสูงขึ้นตามไปด้วย

เพื่อคงความเป็นโรงพยาบาลชั้นนำของประเทศและของภูมิภาคเอเชียและลดความเสี่ยงดังกล่าว
บริษัทได้มุ่งเน้นสรรหาบุคลากรทางการแพทย์
ลงทุนในอุปกรณ์การแพทย์และระบบเทคโนโลยีสารสนเทศที่ทันสมัย
มีการยกระดับสิ่งอำนวยความสะดวกทั้งของผู้ป่วยในและผู้ป่วยนอกและพัฒนาคุณภาพและขยายการให้บริการรักษาพยาบาลอย่างต่อเนื่อง
ดังเห็นได้จากการที่บริษัทเป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากลจากสถาบัน
Joint Commission International Accreditation (JCIA)
ตามมาตรฐานการรับรองของสหรัฐอเมริกา และยังได้รับการรับรอง JCI’s Clinical Care
Program Certification (CCPC) ใน Primary Stroke Program, Acute Myocardial
Infarction, Diabetes Mellitus Type I and II และ Chronic Kidney Disease
Stage I to IV อีกทั้ง
บริษัทเป็นโรงพยาบาลเอกชนแห่งแรกที่ได้รับการรับรองมาตรฐานคุณภาพโรงพยาบาลไทย (Thai
Hospital Accreditation – HA) อีกรางวัล คือ Thailand Quality Class
ของสถาบันเพิ่มผลผลิตแห่งชาติ นอกจากนี้บริษัทมีฐานผู้ป่วยรับย้าย (Referral Patients)
จากทั้งในประเทศและต่างประเทศ
จึงเป็นการตอกย้ำถึงชื่อเสียงของการเป็นผู้นำทั้งในประเทศและต่างประเทศของบริษัท

2.3 การขาดแคลนบุคลากร

ปัจจัยหนึ่งที่สำคัญในการประกอบธุรกิจโรงพยาบาล คือ
การมีบุคลากรที่มีความรู้ความชำนาญเฉพาะทาง ซึ่งรวมถึงพยาบาลวิชาชีพ
เภสัชกรและเจ้าหน้าที่เทคนิคสาขาต่างๆ
บริษัทจึงมีความเสี่ยงที่จะขาดแคลนบุคลากรวิชาชีพเหล่านี้จากความต้องการที่เพิ่มขึ้นของโรงพยาบาลเอกชนและรัฐบาล
และเนื่องจากบริษัทให้ความสำคัญกับฐานลูกค้าที่เป็นผู้ป่วยต่างชาติ
จึงมีความต้องการบุคลากรวิชาชีพที่พูดได้หลายภาษาอีกด้วย

เพื่อลดความเสี่ยงดังกล่าว
บริษัทจึงได้กำหนดค่าตอบแทนและผลประโยชน์ในระดับที่จูงใจสำหรับบุคลากรของบริษัท
อีกทั้งยังจัดให้มีการศึกษาและฝึกอบรมอย่างต่อเนื่อง จัดให้มีกิจกรรมเสริมสร้างคุณภาพชีวิต
โครงการเสริมสร้างความผูกพันของพนักงาน และจัดสวัสดิการในรูปแบบต่างๆ
ให้ทัดเทียมกับผู้ประกอบการรายอื่น เพื่อเป็นการรักษาบุคลากรของบริษัทเอาไว้
ตลอดจนมีแผนกลยุทธ์เพื่อสร้างความก้าวหน้าในหน้าที่การงาน
โดยผ่านโครงสร้างการจัดการแบบการกระจายอำนาจ และในปี 2555 บริษัทได้รับรางวัล
“สถานประกอบการดีเด่น ด้านแรงงานสัมพันธ์และสวัสดิการแรงงานประจำปี 2555”
ซึ่งจัดโดยกรมสวัสดิการและคุ้มครองแรงงาน กระทรวงแรงงาน เป็นปีที่สี่ติดต่อกัน

2.4 ข้อพิพาททางกฎหมาย

การประกอบธุรกิจโรงพยาบาลอาจมีการฟ้องร้องเรียกค่าเสียหายจากการบริการทางการแพทย์ของพนักงานหรือแพทย์ของโรงพยาบาล

เพื่อเป็นการลดความเสี่ยงที่อาจเกิดขึ้น
บริษัทจึงได้จัดให้มีระบบการบริหารความเสี่ยงในการรักษาพยาบาล (Healthcare Risk
Management System)
เพื่อให้มั่นใจว่าความเสี่ยงที่อาจเกิดขึ้นจากการปฏิบัติหน้าที่โดยบุคลากรของบริษัท
จะได้รับการป้องกันและแก้ไขในระดับหนึ่ง นอกจากนี้ บริษัทยังได้ทำประกันภัยความเสี่ยงต่างๆ
ที่อาจเกิดขึ้นได้เพื่อรองรับความเสียหายที่อาจเกิดขึ้นจากการถูกฟ้องร้องดังกล่าวอีกด้วย